**Ako som sa stal Číňanom ?**

Narodil som sa rok a pol po vzniku ČĽR. Do svojich šiestich rokov som vôbec netušil nič o jej histórii, tradíciách a o tom, čo je za pojmom Čína. V tom 1957. roku som objavil na školskej nástenke vskutku magnetizujúce farebné obrázky čínskej prírody a Žltej rieky, niekoľko známok a úsmevov rozžiarených detí – pionierov na veľkej mape „socialistického sveta“. Koncom roka až do roku 1965, keď som skončil základnú školu, už na tejto nástenke nebolo nikdy nič čínske. V učebniciach dejepisu a zemepisu nebolo nič také, čo by malo miesto v hlave dospievajúceho človeka. Akurát to, že Číňania majú šikmé oči, jedia ryžu, presnejšie hrsť ryže denne, fajčia, hrajú ping-pong, vyznávajú bojové umenia, no a môžu mať iba jedného potomka a to, že japonskou cisárskou armádou bolo beštiálne zavraždených desať miliónov ľudí v období 2. svetovej vojny.

Doma som objavil magazínový časopis „Čína“ v ruštine a to bolo niečo také ako cestovanie prstom po mape a zadarmo. Asi to bola veľká náhoda, keď som zistil, že v našom dome žije človek žltej farby bez šikmých očí, ale s takou farbou kože akou bol čínsky tabak. Chodil ho nakupovať do Číny a občas mi podaroval balíček-dva. Cigarety s rumovou príchuťou, nemali ďaleko k tomu, aby sa stali návykovými. Kým som fajčil, tak som mal na odklepávanie popola aj čínsky popolník z konca 19. storočia. Tie cigarety sa dostali aj na náš trh. Pán Alexander rozprával o Číne akoby bola na konci nášho mesta a vyfukoval obláčiky a keď sa mu podarilo, tak aj dymové písmenká. O voľačo neskôr to už boli obsahom nepochopiteľné správy o priebehu a dôsledkoch „kultúrnej revolúcie“, o vodcovi Maovi a o jeho knižke citátov, ktorú som si kúpil v Paríži u bookinistu na nábreží Seiny za vtedajších jeden a pol franku, za čo ste dostali tak kávu a bagetku.

Boli to časy vzbury mladých, vyznávačov The Beatles a kvetinkových detí - hippies za spoločenský, a zároveň sociálny pokrok, za demokraciu, za mier – proti horúčkovitému zbrojeniu, za uvedenie takých pojmov ako sloboda, bratstvo a rovnosť do života celej spoločnosti. Odrazu vzdelanosť, rozhľadenosť a kultúrnosť mali pre mňa inú hodnotu ako dostupný „tovar“ v centre Európy a v našej krajine. Do tých čias, keď Európa vrela a spomínala na J.F.K., no i vtedajšie i súčasné legendy ako Martin L. King, Che Guevara, alebo major Jurij Gagarin a iné, tak Čína bola mimo zorného uhla novín, časopisov a školstva. Kde-tu sa objavili reportáže, ktoré približovali čínsku históriu, ale predovšetkým to, čo robí Číňana Číňanom. Pracovitosť, skromnosť, hrdosť, ale aj vytrvalosť a vôľa byť najlepší doma, v meste, v krajine, ale nebolo počuť o čínskych ambíciách vo svete.

V amerických a britských filmoch sa ukazovali „čínske mesta“ vo svetových metropolách. V 70-tych rokoch aj v takej Budapešti. Až do záveru predposledného decénia minulého storočia stretnúť v Bratislave Číňana sa dalo iba vtedy, keď prišla umelecká delegácia, alebo pri príležitosti svetovo renomovaného Bienále ilustrácií. Čína bola vzdialenejšia ako Mesiac, alebo pre nemajetného, či nedostatočne solventného, alebo spoločensky nevýznamného človeka bola predovšetkým o Hong – Kongu, Kung – Fu, o Tibete a o Tajwane v obraze a správach západných médií. Číňan, ako taký, bol podľa politikov a ich médií v akejsi hmle, ktorá sa kedy-tedy náhodou rozplynula. Američan slovenského pôvodu, ktorý bol s prezidentom USA R. Nixonom v roku 1972 na návšteve v Číne mi tlmočil po rokoch s rozžiarenými očami, že pre prezidenta a tiež preňho osobne to bolo dozaista najväčšie životné prekvapenie v najneuveriteľnejších formách hostiteľskej pozornosti, skromnosti a prejavov úcty. Takej, ktorá v tom čase nejestvovala nikde na svete, tobôž nie k U.S.– prezidentovi.

Po vstupe česko-slovenskej federácie do nového režimu sa čoraz častejšie objavovali v médiách a vo vystúpeniach politikov dehonestujúce správy o Číne. V tom virvare, praobyčajného prezliekania kabátov, zatemňovania myslenia a začierňovania celého obdobia zvláštneho socializmu u nás som si vypočul rozprávanie môjho kolegu, neskôr podriadeného komentátora, ale predovšetkým priateľa Jaroslava Brabca. O živote bežných občanov, o trvalých premenách krajiny a citeľného zlepšovania životných podmienok, o čínskych monumentoch, o reformnej komisii ÚV KS Číny v polovici 80-tych rokov minulého storočia. Časť z tých spomienok sme zverejnili v prvom čísle mesačníka AS /Aktuálny svet/, ktorý prežil iba jedno ročné obdobie. Mal som pocit, keď môj priateľ rozprával, že ide o rozprávku, alebo o vydávanie želaného za realitu. Požiadali sme o prijatie na čínskej ambasáde v Prahe. Vyše dvoch hodín sme sa rozprávali so chargé d´affaires pani TANG Zhanqing. Tam vzniklo v čase devastácie Číny ako takej v „novej spoločnosti“ priateľstvo a základ pre spoluprácu s HN, ako aj so združením osobností, ktoré som založil v 1993. roku a jestvuje dodnes. Čínske veľvyslanectvo s prvou veľvyslankyňou ČĽR v SR TANG Zhanqing bolo medzi osemnástimi diplomatickými misiami prvé, ktoré ho podporovalo účasťou a informáciami, a prejavmi ústretovosti a priateľstva.

Tak sa stalo, že v júni 1994. roka som dostal pozvanie na niekoľkotýždňovú návštevu Číny od člena Štátnej rady, ministra – predsedu Štátnej komisie pre reformu Li Ťien Jinga. Boli to úžasné tri týždne, keď som mal príležitosť pochopiť, kto je Číňan a aká je, ale aj aká bude ČĽR. Aj preto, že v 50-tych rokoch minulého storočia študoval jadrovú fyziku v Prahe. Štvrtý muž ČĽR a dodnes jeden z najsympatickejších čínskych politikov – reformátorov, tvorcov skutočného zázraku na prospech najširších vrstiev obyvateľstva mi venoval 120-minútové prijatie v priestoroch čínskeho parlamentu za účasti troch desiatok ministrov a ďalších tvorcov novej Číny. V mojich poznámkach som našiel tieto jeho myšlienky : *„Ako starí priatelia sledujeme s veľkou pozornosťou a záujmom vývoj na Slovensku. Radi by sme videli hospodársky rast vašej krajiny, jej stabilitu a šťastie vášho ľudu. Jestvuje široký priestor na spoluprácu. Hospodársky sa môžeme vzájomne dopĺňať. Sú tu tradičné priateľské zväzky. Nejestvujú medzi nami nijaké historické spory. Myslím si preto, že je nielen možné, ale aj nevyhnutné posilniť spoluprácu medzi Čínou a vašou časťou sveta. Podľa našich názorov všetky krajiny, či už veľké alebo malé, majú právo na špecifické geografické podmienky a všetky sa musia navzájom rešpektovať, zúčastňovať sa na rovnoprávnej medzinárodnej spolupráci. Majú právo zvoliť si spoločenské zriadenie či životný štýl. Sme proti zasahovaniu do vnútorných záležitostí iných krajín. Všetky krajiny na svete musia žiť v mieri. Hospodárske styky musia byť založené na rovnoprávnosti a vzájomnej výhodnosti.“*

Tri týždne rozhovorov s hospodárskymi lídrami, osobitne s finančníka a bankármi, primátormi miest, učiteľmi a nespočetným množstvom akoby obyčajných, no v podstate neobyčajných ľudí. Niekoľko tisíc kilometrov lietadlami na vnútrozemských linkách, vlakmi aj limuzínou s doprovodom. Vo vnútri som cítil, že mám obrovské šťastie prežiť neopakovateľné a tiež sa nadchnúť pre myšlienku, ktorú som takmer zavrhol po štyroch rokoch nového režimu v Česko-Slovensku a v Slovenskej republike. Je možné pracovať pre spoločnosť a zachovať si česť a charakter i keď o výnimkách som si aj počas „čínskeho cestovania“ vypočul celý rad až neuveriteľných príbehov. V 1994. roku som si uvedomoval, že Čína sa mení na magický svet, ktorý bude magnetizovať budúce generácie. Mal som to na mysli, keď som vnímal predstavu Li Ťien Jinga o zmenách za najbližšie dve desaťročia. Dohody o spolupráci s čínskym denníkom Economic Daily sa neujali pre jazykové problémy, ako aj pre nemožnosť on line kontaktu a na niekoľko rokov sa vzťahy s čínskou ambasádou stali také aké sme mali s diplomatickými misiami USA, Ruska, Francúzska, Českej republiky a inými. Nič nenormálne.

Málokomu sa podarí vrátiť sa tam, kde sa vskutku znovu narodil a pocítil novú chuť a vôľu po živote, po aktivitách a dynamike. Jeden zo svetových ekonomických lídrov reagoval na moje sťažovanie si, že nemám typ na zahraničnú osobnosť, ktorej by sme udelili Zlatý biatec. To bolo v januári 2013. Vedúca osobnosť vznikajúceho vedného odboru Regenerácia telových orgánov a tkanív Rongxian Xu, vedúca osobnosť spoločnosti MEBO International si so mnou vymenila za osem mesiacov vyše 160 mailových listov. Boli o jeho vede a jej výsledkoch, o spoločnosti, o americkom prezidentovi a jeho rodine, do ktorej mal ako lekár prístup, o vzťahu k vlasti a o prebiehajúcich reformách, o spolupracovníkoch, o bežných dňoch, o otázkach vojny a mieru. Prijal môj návrh na telemost na trase Bratislava – Los Angelos, ktorý jeho pričinením sa videl celý svet a dokonca boli z neho zábery aj v centre N.Y. Po dlhšom váhaní som prijal pozvanie do Číny. Návrat po takmer 20-tich rokoch znamenal predovšetkým to, že 90% plánov, o ktorých hovoril kedysi najobľúbenejší čínsky reformátor Li Ťien Jing sa stalo realitou a život väčšiny Číňanov dostal dimenziu, o ktorej sa Európanom a na iných svetadieloch môže len snívať. Nijaké prehriatie ekonomiky, ktoré predpovedali moji priatelia z Down Jones, ale trvalý rast HDP a zmena životného štýlu, no i tam s jemným príklonom ku konzumnosti.

Vo štvrtok 5. decembra sa uskutočnilo v budove parlamentu stretnutie s 32 prominentnými čínskymi osobnosťami politiky, hospodárstva, zdravotníctva a médií. V prítomnosti vedúcich činiteľov spoločnosti MEBO sa diskutovalo o výsledkoch a o ďaľších možnostiach regenerácie poškodených telových orgánoch. Na slávnostnej večeri som sa k prítomným prihovoril a poďakoval nielen za srdečné prijatie, ale aj za preklad klubovej prezentácie do čínštiny. Po mesiaci vnímania novej Číny výmena majlovej korešpodencie s Rongxiang Xu pokračovala. Získal som nielen čínsku „príchuť“, priateľa, ale aj brata o štyri roky mladšieho. V apríli 2014 mi napísal :

*„Dear brother Peter,*

*I have received your email and known the correlative situation. I agree with your arrangement of graduation ceremony in middle October* ***2014****.*

*The international security situation has changed a lot. I have been paying attention to the change brought to the EU and the whole world by Ukraine's political crisis. I know about my country’s plan of defense and development responding to current international situation. I worry about the adverse influence of Ukraine situation on surrounding countries. Last time, I received a notice from you by which I knew you had proposed the special topic of “Peace”* ***based*** *on your prompt and sensitive political intuition, this is very important and it is the great action of a responsible international organization. I highly revere the IEF Club under your leadership and I’m also proud of being a member of the club. Meanwhile, I’m thinking of what I can do for the club for now. I even have an idea that in case there were political anarchy in Slovakia (we don’t hope so, of course), I would like to invite you and your wife to come to China and lead your club without interruption.*

*Throughout the history of human civilization, political and social turbulence has never stopped, which is the biggest obstruction of the development of human civilization. The Ukraine crisis of this time is not under the control of Ukraine itself, but the game* ***between*** *great powers, which is a recurrence of the history. We can not predict the future evolution, we can only analyze it according to the rule of history. The development of our career should also adjust with the change of current international situation, keeping promoting the establishment of the scientific UN and meanwhile starting the international economic development of user-end applied scientific technology.*

*Wish a great success for the club’s 100th annual assembly and the presentation of the Prime Minister of Montenegro.*

*I’m looking forward to your good news and always be supporting the club’s action for world peace.“*

 O rok neskôr, v čase našich debát o založení Medzinárodného mierového výboru mi prišla správa, že tragicky Rongxiang Xu zomrel v Los Angelos počas slávnostného obeda ... a tak som aj v jeho mene založil Medzinárodný mierový výbor a vymedzil mu stále miesto – stoličku v jeho 33-člennej zostave. Tento Výbor zriadil aj svoj „Mierovú cenu zo Slovenska 2015“, ktorý ju mimoriadne udelil za rok 2017 občanom Čínskej ľudovej republiky za účasti blízkych spolupracovníkov čínskeho premiéra. Na osvedčení sme sa zhodli na takom zápise, že je to pocta za významný príspevok mieru v regióne a vo svete a za jedinečný projekt medzinárodnej spolupráce Hodvábna cesta. Aj mne bolo dobre pri srdci, že sme udržiavali priateľstvo a úctu k Číne napriek jej protivníkom a úhlavným nepriateľom Číny dvadsaťtri rokov. A to priateľstvo pokračuje aj v súčasnosti a mne sa pri komunikácii s mojimi čínskymi priateľmi vyjavuje tá cesta nielen k úcte k Číne a jej obyvateľstvu – občanom. Pochopil som, že to priateľstvo mi dodalo novú identitu : stal som sa Číňanom.

**Peter Kasalovský, Dr.**